b'\n_START_ARTICLE_\nUkrainalaisten nationalistien j\xc3\xa4rjest\xc3\xb6\n_START_PARAGRAPH_\nUkrainalaisten nationalistien j\xc3\xa4rjest\xc3\xb6 (ukr. \xd0\x9e\xd1\x80\xd0\xb3\xd0\xb0\xd0\xbd\xd1\x96\xd0\xb7\xd0\xb0\xd1\x86\xd1\x96\xd1\x8f \xd0\xa3\xd0\xba\xd1\x80\xd0\xb0\xd1\x97\xd0\xbd\xd1\x81\xd1\x8c\xd0\xba\xd0\xb8\xd1\x85 \xd0\x9d\xd0\xb0\xd1\x86\xd1\x96\xd0\xbe\xd0\xbd\xd0\xb0\xd0\xbb\xd1\x96\xd1\x81\xd1\x82\xd1\x96\xd0\xb2, Organizatsija Ukrajinskyh Natsionalistiv, OUN) oli vuonna 1929 perustettu Ukrainan itsen\xc3\xa4isyytt\xc3\xa4 ja yhten\xc3\xa4isyytt\xc3\xa4 ajanut \xc3\xa4\xc3\xa4rinationalistinen maanalainen taisteluj\xc3\xa4rjest\xc3\xb6, joka toimi aktiivisesti varsinkin Puolaan kuuluneessa L\xc3\xa4nsi-Ukrainassa, Galitsian ja Volynian alueella. Toisen maailmansodan aikana kahteen kilpailevaan siipeen jakautunut OUN teki yhteisty\xc3\xb6t\xc3\xa4 Saksan kanssa, mutta my\xc3\xb6s laajensi toimintansa vastarintaliikkeeksi perustettuun Ukrainan kansannousuarmeijaan (UPA), joka taisteli ajoittain sek\xc3\xa4 Saksaa ett\xc3\xa4 Neuvostoliittoa vastaan.\n_START_SECTION_\nPerustaminen ja ideologia\n_START_PARAGRAPH_\nUkrainalaisten nationalistien j\xc3\xa4rjest\xc3\xb6n edelt\xc3\xa4j\xc3\xa4 oli Ukrainan sotilasj\xc3\xa4rjest\xc3\xb6 (UVO), jonka perustivat vuonna 1920 lyhytik\xc3\xa4isen L\xc3\xa4nsi-Ukrainan kansantasavallan armeijan veteraanit. Puola oli valloittanut L\xc3\xa4nsi-Ukrainan vuonna 1919 ja ulkovallat tunnustivat sen osaksi Puolaa vuonna 1923. Muut osat Ukrainasta muodostivat Neuvostoliittoon liitetyn Ukrainan neuvostotasavallan, jossa nationalistit eiv\xc3\xa4t voineet turvallisesti toimia. OUN syntyi, kun UVO yhdistyi kolmen opiskelijaj\xc3\xa4rjest\xc3\xb6n kanssa. Perustava kokous pidettiin Wieniss\xc3\xa4 It\xc3\xa4vallassa tammi\xe2\x80\x93helmikuun vaihteessa 1929._NEWLINE_J\xc3\xa4rjest\xc3\xb6n perustajien mielest\xc3\xa4 vuonna 1918 lyhytaikaisesti toteutunut Ukrainan itsen\xc3\xa4isyys oli menetetty, koska Ukrainan kansantasavalta oli ollut liian liberaali ja vasemmistolainen, ep\xc3\xa4p\xc3\xa4tev\xc3\xa4sti johdettu ja heikko. He vaativat nyt ankaraa kuria, yksil\xc3\xb6iden t\xc3\xa4ydellist\xc3\xa4 alistamista kansakunnalle ja diktatorista p\xc3\xa4\xc3\xa4t\xc3\xb6ksentekoa demokratian sijasta. OUN:n t\xc3\xa4rkein ideologi oli Lviviss\xc3\xa4 (Lw\xc3\xb3w) vaikuttanut poliittinen kirjailija Dmytro Dontsov, joka ei tosin itse liittynyt j\xc3\xa4rjest\xc3\xb6\xc3\xb6n. H\xc3\xa4nen ajattelussaan oli  yhtym\xc3\xa4kohtia italialaiseen fasismiin ja saksalaiseen kansallissosialismiin.\n_START_SECTION_\nToiminta ennen toista maailmansotaa\n_START_PARAGRAPH_\nOUN, kuten my\xc3\xb6s sen edelt\xc3\xa4j\xc3\xa4 UVO, tunnettiin v\xc3\xa4kivaltaisista ja terroristisista toimintatavoistaan. Se aloitti hein\xc3\xa4kuussa 1930 Galitsiassa ja Volyniassa sabotaasi-iskujen, ry\xc3\xb6st\xc3\xb6jen ja salamurhien sarjan, mihin Puolan hallitus vastasi l\xc3\xa4hett\xc3\xa4m\xc3\xa4ll\xc3\xa4 armeijan miehitt\xc3\xa4m\xc3\xa4\xc3\xa4n ukrainalaisalueiden maaseutua. Iskut kohdistuivat viranomaisiin ja puolalaisiin maanomistajiin sek\xc3\xa4 n\xc3\xa4iden omaisuuteen. Salamurhien kohteiksi p\xc3\xa4\xc3\xa4tyi puolalaisten ohella monia \xe2\x80\x9dpettureiksi\xe2\x80\x9d julistettuja maltillisia ukrainalaisia. Noin 60:st\xc3\xa4 uhrista tunnetuimmat olivat vuonna 1931 murhattu sovitteleva puolalainen poliitikko Tadeusz Ho\xc5\x82\xc3\xb3wko ja vuonna 1934 murhattu Puolan sis\xc3\xa4ministeri Bronis\xc5\x82aw Pieracki. Neuvosto-Ukrainan n\xc3\xa4l\xc3\xa4nh\xc3\xa4d\xc3\xa4st\xc3\xa4 kantautuneet tiedot johtivat neuvostoliittolaisten diplomaattien kostomurhiin. Enemmist\xc3\xb6 Puolan ukrainalaisista kannatti maltillisempia puolueita, jotka vastustivat OUN:n toimintaa, mutta sille muodostui my\xc3\xb6s huomattava oma kannatus varsinkin nuorison keskuudessa. Koska j\xc3\xa4rjest\xc3\xb6n tavoitteena oli koko Puolan valtion romahduttaminen, se ryhtyi yhteisty\xc3\xb6h\xc3\xb6n Saksan tiedustelun kanssa._NEWLINE_Puolan viranomaiset onnistuivat vangitsemaan p\xc3\xa4\xc3\xa4osan OUN:n paikallisista johtajista 1930-luvun aikana. OUN:n ensimm\xc3\xa4inen johtaja oli maanpaossa el\xc3\xa4nyt Jevhen Konovalets, jonka neuvostoagentti murhasi vuonna 1938 Hollannissa. H\xc3\xa4nen kuoltuaan j\xc3\xa4rjest\xc3\xb6 jakautui kahtia. Kun Konovaletsin seuraajaksi valitulle konservatiiviselle upseerille Andri Melnykille vuonna 1939 annettiin mahtipontinen arvonimi vo\xc5\xbed, \xe2\x80\x99johtaja\xe2\x80\x99, joukko OUN:n nuorempia kannattajia ryhmittyi Stepan Banderan ymp\xc3\xa4rille, jonka saksalaiset vapauttivat puolalaisesta vankilasta syksyll\xc3\xa4 1939. Bandera perusti helmikuussa 1940 kilpailevan j\xc3\xa4rjest\xc3\xb6johdon. Melnykin siipi tunnettiin t\xc3\xa4st\xc3\xa4 alkaen nimell\xc3\xa4 OUN-M ja Banderan siipi nimell\xc3\xa4 OUN-B. Banderalaiset olivat kiinnostuneempia Dontsovin ajattelun ja fasismin mystisist\xc3\xa4 piirteist\xc3\xa4 kuten tahdonvoiman korostamisesta.\n_START_SECTION_\nToiminta toisen maailmansodan aikana ja sen j\xc3\xa4lkeen\n_START_PARAGRAPH_\nSaksan valloitettua Puolan syksyll\xc3\xa4 1939 OUN:lle sallittiin avoin toiminta ja OUN-M:n edustajat osallistuivat ukrainalaisalueiden saksalaismieliseen paikallishallintoon. Yhteisty\xc3\xb6 Saksan kanssa jatkui my\xc3\xb6s Saksan hy\xc3\xb6k\xc3\xa4tty\xc3\xa4 Neuvostoliittoon kes\xc3\xa4ll\xc3\xa4 1941, mutta v\xc3\xa4hemm\xc3\xa4n lojaalissa muodossa. OUN-B:n johto julisti 30. kes\xc3\xa4kuuta 1941 omin p\xc3\xa4in muodostaneensa Lviviss\xc3\xa4 Jaroslav Stetskon johtaman itsen\xc3\xa4isen Ukrainan hallituksen. Saksa ei hyv\xc3\xa4ksynyt Ukrainan itsen\xc3\xa4isyytt\xc3\xa4 ja p\xc3\xa4\xc3\xa4osa j\xc3\xa4rjest\xc3\xb6n johdosta pid\xc3\xa4tettiin. Melnyk ja Bandera viettiv\xc3\xa4t suurimman osan sota-ajasta keskitysleireill\xc3\xa4 Saksassa, mutta paikallistasolla OUN:n kumpikin siipi jatkoi yhteisty\xc3\xb6t\xc3\xa4 saksalaisen miehityshallinnon kanssa. OUN:n j\xc3\xa4senet my\xc3\xb6s avustivat saksalaisia Einsatzgruppen-ryhmi\xc3\xa4 juutalaisten joukkomurhaamisessa. Toisaalta OUN-B siirsi vuosina 1942\xe2\x80\x931943 p\xc3\xa4\xc3\xa4osan toiminnastaan uuteen vastarinta-armeijaan UPA:an, joka taisteli sek\xc3\xa4 Neuvostoliiton ett\xc3\xa4 ajoittain my\xc3\xb6s Saksan armeijaa vastaan. UPA suoritti my\xc3\xb6s itsen\xc3\xa4isesti puolalaisten joukkomurhia L\xc3\xa4nsi-Ukrainassa vuosina 1943\xe2\x80\x931944. OUN-M:n aloitteesta Saksa perusti vuonna 1943 ukrainalaisia vapaaehtoisia varten SS-divisioona Galitsian, joka soti Saksan armeijassa pelk\xc3\xa4st\xc3\xa4\xc3\xa4n Neuvostoliittoa vastaan. My\xc3\xb6s OUN-B ryhtyi tukemaan divisioonaa, joka sodan lopussa otti nimen Ukrainan kansallinen armeija. UPA:n j\xc3\xa4\xc3\xa4nteet jatkoivat pienimuotoista sissisotaa Ukrainan syrj\xc3\xa4seuduilla 1950-luvun puolelle saakka._NEWLINE_OUN:n toiminta Ukrainassa luhistui toisen maailmansodan j\xc3\xa4lkeen, mutta j\xc3\xa4rjest\xc3\xb6n veteraanit dominoivat ukrainalaisten emigranttien yhteis\xc3\xb6\xc3\xa4 l\xc3\xa4nness\xc3\xa4, erityisesti Kanadassa, johon pakeni paljon ukrainalaisia. Molemmat siivet jatkoivat erillist\xc3\xa4 toimintaa ja keskin\xc3\xa4ist\xc3\xa4 kilpailua. Bandera joutui vuonna 1959 salamurhan uhriksi. OUN on nimellisesti jatkanut olemassaoloaan 1990-luvulla uudelleenitsen\xc3\xa4istyneess\xc3\xa4 Ukrainassa.'